એક બાળકની લગભગ પાંચ-છ વર્ષની ઉંમર હશે. એ બાળક પોતાની પાસે કંઈક પર્સ જેવું હતું એ લઈને એક બહુ જ મોટો મોલ હતો એના એકાઉન્ટન્ટ પાસે જઈને ઊભો રહ્યો. એની પાછળ એક ધનિક માણસ શોપિંગ કરવા આવ્યો હતો. એને એમ થાય છે કે આ એકલો નાનકડો બાળક શું લેવા આવ્યો હશે ? ત્યાં પેલા બાળકે કહ્યું, ‘અંકલ, મને એ ઢીંગલી જોઈએ છે.’ વેચનારને ખબર હતી કે બાળક પાસે ઢીંગલીના પૂરતા પૈસા નથી. એ બિચારો ત્યાં નોકરી કરતો હતો એટલે કંઈ કરી શકે તેમ પણ ન હતો એટલે એ બાળકને કહે છે કે તારી પાસે પૂરતા પૈસા નથી. ધનિક માણસ જુએ છે કે બાળક એનું પોકેટ ખોલે છે ને બંધ કરે છે !